Update: 10:33AM ESA mai vakacavari na veisivi qalo ni yabaki qo ka vakatokai tiko na 2014 Long Course Championship ka ra voro sausau kina na dauqalo ena noda vanua.
E vakaraitaka na i vakalesilesi ni dauqalo e na noda vanua ko Ben Rova ni ra veiqati kaukauwa sara na dauqalo ka ni ra sasagataka kece tiko me ra bau vakaitavi e na Pan Pacific Games kei na Pacific Games ka na vakayacori tiko mai Papua Niu Kini.
E kaya o Rova ni so na i sausau qo e a se tu mai e na 2001. Ia, e laurai eke na kena sa vakatoroicaketaki na qalo e na noda vanua ena veikalavo ni qalo.
E kaya ni levu sara na dauqalo gone era voroka na i sausau ka tu mai e na yabaki sa oti.
E tomana ni na digitaki tiko e tinikarua na dauqalo ka kaya ni na vakanamata tiko na soqosoqo ni qalo ena nodra tarai cake na dauqalo ni bera tiko na sotasota ni Pacific Games mai Niu Kini.
E kaya ni dodonu vei ira na dauqalo qo me ra na vakavinakataka na nodra qalo ka me rawa ni vukei ira ka vukei ratou talega na soqosoqo ni qalo me ratou na rawata na nodratou takete.
E na tolu tiko na dauniveivakatavulici e na qalo era na mai tuberi ira tiko na dauqalo e na noda vanua. E na ratou gole tiko mai e na vula qo na qasenivuli ni qalo oya ko Patrick Murphy, Jonathan Jordan kei Hayden Bellshaw
E ratou na sega walega ni mai vukei ira na veikalavo ni qalo e ratou na mai vakarautaka talega eso na porokaramu ki na veikoronivuli.
Ena vuku ni nodratou na vakaitavi ki na Youth Olympics o Adel Rova, Meli Malani kei Matelita Buadromo e na qai macala tiko ena macawa qo.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn